### NN 96/2017 (27.9.2017.), Odluka o gradskim porezima Grada Komiže

Grad Komiža

2220

Na temelju članka 20. i 42. stavka 1. Zakona o lokalnim porezima (»Narodne novine« br. 115/16) te članka 29. i 79. Statuta Grada Komiže (»Službeni glasnik Grada Komiže«, br. 6/09, 6/10, 2/13 i 4/13), Gradsko vijeće Grada Komiže, na svojoj 3. sjednici, održanoj 5. rujna 2017. godine, donijelo je

ODLUKU

O GRADSKIM POREZIMA GRADA KOMIŽE

I. OPĆE ODREDBE

Članak 1.

Ovom Odlukom utvrđuju se vrste poreza koji pripadaju Gradu Komiži, stope i visine poreza te način obračuna i plaćanja u skladu sa Zakonom o lokalnim porezima.

Članak 2.

Gradski porezi Grada Komiže su:

1. prirez porezu na dohodak

2. porez na potrošnju

3. porez na kuće za odmor

4. porez na nekretnine.

II. PRIREZ POREZU NA DOHODAK

Članak 3.

(1) Prirez porezu na dohodak plaćaju obveznici poreza na dohodak koji na području Grada Komiže imaju prebivalište ili uobičajeno boravište, sukladno Zakonu o lokalnim porezima, Zakonu o porezu na dohodak (»Narodne novine« br. 115/16), Pravilniku o porezu na dohodak (»Narodne novine« br. 1/17) i ovoj Odluci.

(2) Osnovica za obračun prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

(3) Prirez porezu na dohodak plaća se po stopi od 5% na osnovicu iz stavka 2. ovog članka.

III. POREZ NA POTROŠNJU

Članak 4.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 5.

(1) Obveznik poreza na potrošnju je pravna i fizička osoba koja pruža ugostiteljske usluge na području Grada Komiže.

(2) Osnovica za obračun poreza na potrošnju je prodajna cijena pića po kojoj se piće proda u ugostiteljskim objektima, a u koju nije uključen porez na dodanu vrijednost.

Članak 6.

(1) Porez na potrošnju plaća se po stopi od 3% na osnovicu iz članka 5. ove Odluke.

(2) Utvrđenu obvezu poreza na potrošnju porezni obveznik iskazuje na Obrascu PP-MI-PO.

Članak 7.

(1) Obveznik poreza dužan je Poreznoj upravi, Područnom uredu – Ispostavi Vis podnijeti mjesečni izvještaj o obračunatom porezu na propisanom obrascu iz članka 6. ove Odluke do 20. dana u mjesecu za prethodni mjesec.

(2) Obveznik poreza na potrošnju dužan je u svom knjigovodstvu osigurati podatke potrebne za utvrđivanje i plaćanje poreza na potrošnju.

(3) Obračunsko razdoblje poreza na potrošnju je od prvog do posljednjeg dana u mjesecu. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

IV. POREZ NA KUĆE ZA ODMOR

Članak 8.

(1) Porez na kuće za odmor plaćaju sve pravne i fizičke osobe, koje su vlasnici kuća za odmor na području Grada Komiže.

(2) Kućom za odmor smatra se svaka zgrada ili dio zgrade (stan) koji se koristi povremeno ili sezonski.

(3) Kućom za odmor ne smatraju se gospodarske zgrade koje služe za smještaj poljoprivrednih strojeva, oruđa i drugog pribora.

Članak 9.

(1) Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

(2) Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice.

(3) Porez na kuće za odmor ne plaća se na odmarališta u vlasništvu jedinica lokalne i područne (regionalne) samouprave koja služe za smještaj djece u dobi do 15 godina.

Članak 10.

(1) Porez na kuće za odmor plaća se po četvornom metru korisne površine kuće za odmor.

(2) Porez na kuće za odmor plaća se u visini od 15,00 kuna godišnje po jednom četvornom metru korisne površine kuće za odmor.

V. POREZ NA NEKRETNINE

Članak 11.

Sva pitanja utvrđivanja, evidentiranja, nadzora, naplate i ovrhe poreza na nekretnine utvrdit će se posebnom Odlukom Gradskog vijeća Grada Komiže, najkasnije do 30. studenoga 2017. godine, sukladno Zakonu o lokalnim porezima.

VI. PROVEDBENE ODREDBE

Članak 12.

(1) Poslove u vezi s utvrđivanjem i naplatom prireza porezu na dohodak, u skladu sa Zakonom o lokalnim porezima, obavlja Ministarstvo financija, Porezna uprava.

(2) Poslovi u vezi s utvrđivanjem i naplatom poreza na potrošnju povjeravaju se Ministarstvu financija, Poreznoj upravi uz prethodnu suglasnost ministra financija (»Narodne novine« br. 1/17)

(3) Sukladno navedenoj Odluci iz stavka 2. ovog članka, poslove u vezi utvrđivanja i naplate poreza na kuće za odmor obavlja Ministarstvo financija, Porezna uprava.

(4) Poslove u vezi s utvrđivanjem i naplatom poreza na nekretnine obavljat će Grad Komiža, Jedinstveni upravni odjel.

VII. PRIJELAZNE ZAVRŠNE ODREDBE

Članak 13.

(1) Stupanjem na snagu ove Odluke prestaje važiti Odluka o porezima Grada Komiže (»Službeni glasnik Grada Komiže«, br. 8/14)

(2) Svi postupci utvrđivanja i naplate gradskih poreza započeti prema odredbama Odluke iz stavka 1. ovog članka dovršit će se po odredbama navedene Odluke.

Članak 14.

Odredbe ove Odluke koje se odnose na Porez na kuće za odmor (članak 8., 9., i 10.), sukladno članku 68. Zakona o lokalnim porezima, prestaju važiti 1. siječnja 2018. godine.

Članak 15.

Na sva pitanja koja nisu uređena ovom Odlukom primjenjuju se odredbe Zakona o lokalnim porezima.

Članak 16.

Ova Odluka stupa na snagu osmoga dana od dana objave u »Službenom glasniku Grada Komiže«, a objavit će se i u »Narodnim novinama«.

Klasa: 021-05/17-03/44

Urbroj: 2190/02-01-17-01

Komiža, 5. rujna 2017.

Predsjednik
 Edo Bogdanović, v. r.